একমাত্র পুত্রকে হারিয়ে নির্বাক আনোয়ার  ওদিকে আমাদের ফেনী প্রতিনিধি কাজী মুহাম্মদ হোসাইন, মিরসরাই থেকে ফিরে জানান, একমাত্র পুত্র রাজিব হোসেনকে হারিয়ে নির্বাক পিতা আনোয়ার পাশা। মা হাসিনা বার বার মূর্ছা যাচ্ছেন। সংজ্ঞা ফিরলেই হাউমাউ করে কেঁদে উঠছেন। বলছেন, রাজীব কই। আয় তোর জন্য খাবার নিয়ে বসে আছি। সান্ত্বনা দেয়ার ভাষা হারিয়ে ফেলেছে প্রতিবেশীরা। গতকাল দুপুর ১২টার দিকে মিরসরাইয়ের পূর্ব মায়ানী গ্রামের চুনিমাঝির বাড়িতে গিয়ে এ দৃশ্য দেখা যায়। আনোয়ার পাশা ও হাসিনা আক্তারের তিন সন্তানে মধ্যে রাজিব হোসেন  ছিলেন একমাত্র পুত্র। অটোরিকশা চালক আনোয়ার পাশা অভাবের সংসারে স্বপ্ন দেখতেন ছেলে বড় হলে শিক্ষিত হয়ে চাকরি করে সংসারের অভাব ঘোচাবে। মা হাসিনা স্বপ্ন দেখতেন ছেলে শিক্ষিত হয়ে পরিবারের সম্মান বয়ে আনবে। রাজিব হোসেনের বড় বোন রাজিয়া আক্তারও কাঁদছেন অঝোর ধারায়। জানান, সোমবার সকাল ৯টার দিকে বাবার দেয়া টাকা দিয়ে বাজার থেকে গোস্ত কিনে নিয়ে এসেছিল রাজিব। মাকে বলেছিল খেলা শেষে রান্না করা গোস্ত দিয়ে ভাত খাবে। এসব কথা বলে রাজিব হোসেনের মা, বোন বুক চাপড়ে কাঁদছিল। রাজিব হোসেন স্থানীয় আবু তোরাব উচ্চ বিদ্যালয়ের ৬ষ্ঠ শ্রেণীর  ছাত্র ছিল। সোমবারের গাড়িচালকের অসাবধানতাবশতঃ দুর্ঘটনায় অন্যদের মতো চিরদিনের জন্য তার জীবনপ্রদীপ নিভে যায়। মিরসরাইয়ের তিনটি ইউনিয়ন মায়ানী, মগাটিয়া ও কৈয়াছড়ার প্রতিটি পাড়ায় কবর আর শ্মাশন। চলছে ঘরে ঘরে কান্নার রোল। সবার চোখে পানি।